La pandèmia de covid-19 ha sacsejat el dia a dia de milions de catalans, també els que viuen repartits pel món. Mentre creixia la corba de contagis, els missatges i les trucades s'han multiplicat als mòbils dels residents a l'estranger que duen a l'esquena la doble preocupació per la situació de la seva gent i per la del país on es troben. Una catalana que fa dos anys que viu a Mèxic explica a l'ACN que tot i patir per l'evolució de la pandèmia a Catalunya té la "feina i la vida" fora i descarta tornar. "De moment no em moc d'aquí però visc en dos mons i la psicosi és doble", diu. "Saber que la teva família té una situació més vulnerable que la teva és bastant estressant", apunta una altra catalana que viu a Singapur des de fa tres anys.  ITÀLIA  La Maria fa sis mesos que treballa d'au-pair al Vicenza, al nord d'Itàlia, la porta d'entrada del virus a Europa. Després de l'inici del brot al nord del país, es van decretar mesures de confinament que ja s'allarguen un mes. Originària de Vilafranca del Penedès, assegura que el tancament d'escoles li ha capgirat la rutina i que ja s'ha acostumat a les cues, als gels desinfectants, als guants o a evitar l'efectiu.   Amb l'empitjorament de la situació a Catalunya, diu que ha passat de ser el focus de les preocupacions del seu cercle, en trobar-se en la zona més afectada d'Europa, a començar a ser ella l'angoixada, en veure com els casos augmentaven exponencialment a casa seva. "He vist que molta gent s'ho pren de broma, quan aquí fa un mes que han parat el país. S'ha de prendre consciència", diu.   HONG KONG  Una dinàmica similar viu l'Eduard, que va marxar de Barcelona fa dos anys per anar a Hong Kong, on és redactor en un mitjà financer. En el seu cas, també va veure com els casos de covid-19 arribaven abans al país on era que a Catalunya, tot i que la corba de contagis es va parar ràpidament, ja que es va trobar amb una població amb una higiene escrupolosa i que encara recorda l'epidèmia del SARS del 2003.  "Els meus familiars més propers van seguir-ho amb preocupació perquè jo era aquí i van ser conscients abans del que arribava a Catalunya", apunta. En les últimes hores, la comunicació amb Barcelona, diu, és "constant" amb els seus familiars i amics confinats a casa seva. "Skypes, missatges i comunicació constant, no crec que s'hi pugui fer massa més", subratlla. SINGAPUR  L'Anna, natural de Tarragona, treballa en una agència de comunicació a Singapur i també parla "més de l'habitual" amb els seus i intenta saber que tot va bé durant el confinament. Ella ja sap què és la quarantena i haver de treballar des de casa ja que va haver de confinar-se durant 15 dies després d'haver passat l'any nou xinès a Hong Kong. La situació d'increment exponencial de casos a Catalunya li provoca molt d'estrès i preocupació. "Saber que la teva família té una situació més vulnerable que la teva és bastant estressant", diu.  Al país on viu, el sistema sanitari va controlar la pandèmia ràpidament i les morts no superen la desena. En la darrera setmana han arribat alguns positius de coronavirus importats i s'ha restringit l'entrada d'estrangers al país, cosa que li impedeix marxar en cas d'urgència. "No puc tornar si passa alguna cosa, em sento atrapada a Singapur, la meva feina està aquí però tota la meva família està a Catalunya", relata.  INDONÈSIA  La Mar viu a Indonèsia des de fa tres anys i gestiona una escola de busseig a Bali, que ha tancat aquest diumenge pel descens de turistes, les fortes cancel·lacions de reserves i per "no posar en perill a ningú". Diu que viu amb mig peu a Barcelona, pendent de les notícies que li arriben. "Fa molta por, se'm posa la pell de gallina. Jo no hi sóc, no ho veig i ara quan parlo amb el meu entorn tothom ha deixat de fer bromes sobre el virus", explica.  Alhora, està preocupada pel sistema sanitari  "molt deficient" indonesi i per viure en un país amb només 2.000 llits d'unitats de cures intensives, que "no està preparat" per veure un increment de milers de contagiats de covid-19. Segons ella, l'arxipèlag no està prenent mesures contundents per acabar amb la propagació del brot.  CIUTAT DE MÈXIC  Des de Ciutat de Mèxic, l'Anna explica que viu "amb la mentalitat de confinament de Catalunya" però en un país on oficialment  hi ha centenars de positius i no hi ha contagi local. És periodista per una cadena de televisió i fa dos anys que viu a la megalòpolis. "Quan m'arribaven les notícies em vaig posar molt trista i em va agafar molta por, em sabia molt greu veure el meu país així", diu.  "Abona molt a la psicosi que tots els catalans de Mèxic parlem del mateix i vagi sortint gent que vol tornar", explica. Tot i que al país nord-americà s'espera "una catàstrofe sanitària, econòmica i fins i tot de seguretat", diu que hi té la "feina i la vida" i descarta tornar. "De moment no em moc d'aquí però vius en dos mons i la psicosi és doble", assegura.

Summary: Catalans repartits pel món passen la pandèmia lluny de casa: "Vius en dos mons i la psicosi és doble"


Les 15.000 persones que han omplert l'entorn del Parc de la Ciutadella aquest divendres –xifres facilitades per la Guàrdia Urbana- han esclatat eufòricament entre plors i abraçades quan la presidenta del Parlament ha anunciat la proclamació de la República Catalana. Després de seguir el debat polític amb gran atenció a través de dues pantalles gegants, els nervis dels assistents a la convocatòria de l'ANC s'han accelerat amb la votació i el recompte de la proposta de resolució de Junts pel Sí i la CUP. Finalment, l'alegria s'ha desfermat al passeig Picasso, passeig Pujades i carrer Wellington quan eren les 15.30 h i Forcadell ha anunciat l'aprovació del text. Entre els presents a la concentració, s'han repetit constantment paraules com "felicitat", mentre s'ha fet una reiterada crida a mantenir una "defensa pacífica" de l'autogovern davant la imminent aplicació de l'article 155 per part del govern espanyol.

Summary: Milers de ciutadans reben a Barcelona la proclamació de la República Catalana amb eufòria, abraçades i llàgrimes


Junts pel Sí "lamenta profundament" la mort del capellà i escriptor Josep Maria Ballarín, que va tancar la llista d'aquest grup parlamentari a Lleida a les eleccions del 27 de setembre del 2015. En un comunicat, JxSí n'ha destacat "el seu compromís personal al servei de les persones més febles i del país" i ha considerat que "ha estat un referent per a molts catalans, al marge de les creences de cadascú". Finalment, el grup parlamentari ha volgut recordar com s'autodefinia el capellà i escriptor: "Sóc un home que sempre ha tingut per drecera aquella Catalunya que somiava el Macià".

Summary: Junts pel Sí lamenta la mort de Ballarín i en destaca "el seu compromís al servei de les persones més febles i del país"


Societat Civil Catalana (SCC) ha anunciat que tornarà a denunciar l’Ajuntament de Sant Cugat del Vallès (Vallès Occidental) per retornar l’estelada a la plaça Octavià aquest dilluns. El consistori ha restaurat el pal i la bandera després que uns desconeguts el desmuntessin la setmana passada. Aquesta decisió es pren quan ja hi ha sobre la taula una sentència que obliga el consistori a retirar l'estelada de manera cautelar, com a conseqüència d'un llarg litigi iniciat per SCC. L'Ajuntament recorda que la resolució judicial marca un termini de deu dies per retirar la bandera i que ja està en estudi "en quins termes s'ha de complir la sentència". SCC, de la seva banda, ha lamentat “l'obstinació en les pràctiques il·legals i contràries als interessos generals per part d'un col·lectiu sectari” del consistori. “L'alcaldessa i aquells que li donen suport –indica l’agrupació- no han entès que han de governar per a tots els habitants de Sant Cugat i no només per aquells que tenen una ideologia independentista”. L’entitat ha recordat que la resolució judicial impedeix a l’Ajuntament col·locar cap bandera estelada a l'espai públic. Cal recordar que una sentència va obligar a retirar l’estelada de la plaça Lluís Millet, i que el consistori va optar per traslladar-la a la plaça Octavià. SCC, que havia posat la primera denúncia, va tornar a anar als jutjats, que li van donar la raó i van resoldre que s’havia de retirar de tots els espais públics de Sant Cugat. Per això SCC considera que ara l'Ajuntament “pretén vorejar altra vegada" el que deia aquella anul·lació, que era que l'estelada no es podia col·locar “en cap espai públic". SCC condemna la desaparició del pal de la plaça Octavià però alerta que l'Ajuntament no pot tornar a col·locar una altra bandera estelada que substitueixi la desapareguda. El termini de deu dies concedit pel Jutjat i que, segons sembla, finalitza el 9 de febrer de 2017, és “per retirar la bandera partidista, no per col·locar-ne cap altra”, indica l’entitat.

Summary: SCC denunciarà novament l’Ajuntament de Sant Cugat per tornar a penjar l’estelada a la plaça Octavià


La recerca s'ha reprès aquest dimecres al matí ACN Taradell.-Els equips de recerca busquen des d'aquest dimarts un ciclista de 44 anys que va sortir en bicicleta pels voltants de Taradell (Osona), segons han informat els Bombers de la Generalitat. L'avís es va produir ahir al vespre, a dos quarts i mig de vuit, i es va iniciar un dispositiu de recerca a la zona del Puig de l'Agulla cap a Vilalleons. Aquest matí, s'ha reprès amb la participació dels Mossos d'Esquadra, la Policia Local, efectius de Protecció Civil i el grup caní de recerca dels Bombers de la Generalitat. A més, estava previst que s'hi afegeixi un helicòpter del mateix cos.

Summary: Busquen un ciclista de 44 anys desaparegut aquest dimarts a Taradell


El Congrés dels Diputats ha rebutjat l'intent de Vox de tombar el projecte de llei de canvi climàtic que marca el camí per assolir la neutralitat d'emissions el 2050. PSOE i Unides Podem han comptat amb els vots del PP, ERC, JxCat, Cs, el PNB, EH Bildu i el BNG, entre d'altres, per refusar l'esmena a la totalitat del partit d'ultradreta. Vox assegura a l'esmena que l'emergència climàtica és "una nova excusa per al dirigisme": "L'alarmisme climàtic està fent de nova religió", assegura Vox. L'esmena a la totalitat només ha obtingut el suport de Vox i Fòrum Astúries (53 diputats) mentre que la resta de l'hemicicle hi ha votat en contra, amb 294 'no'. No hi ha hagut cap abstenció. "No hi ha alarmisme climàtic ni es tracta d'una nova religió. És pura física i química, aliena a les ideologies i a les religions", ha contestat la vicepresidenta quarta i ministra de Transició Ecològica, Teresa Ribera. Ribera ha defensat que el projecte és "sòlid, complet, just i equilibrat" i "ofereix una resposta institucional coherent amb el desafiament que imposa l'emergència climàtica". També el PP ha criticat Vox perquè "no són temps de negacionisme". Ribera ha fet una crida als partits per "millorar" i "reforçar" el text i ha avisat: "Es confonen si pensen que és patriota rebutjar-la". El text podrà patir modificacions en el tràmit parlamentari i, tal com està redactat, planteja que d'aquí al 2030 l'Estat haurà de reduir un 20% les emissions de CO2 en relació amb les de 1990. A banda, almenys un 70% del sistema elèctric s'haurà de generar amb energia renovable i un 35% del consum final (electricitat i també transport) haurà de ser de renovables. El 2050, el 100% de l'electricitat s'haurà de generar amb energies netes.

Summary: El Congrés rebutja l'intent de Vox de tombar el projecte de llei de canvi climàtic i avala la seva tramitació


La gira 'No hay dos sin tres' de Joan Manuel Serrat i Joaquín Sabina també passarà per Barcelona. Després d'arrencar a l'Argentina i del recent anunci de quatre concerts al Wizink Center de Madrid, la parella artística ha anunciat aquest dimecres un concert al Palau Sant Jordi, el dia 25 de gener. És a dir, pocs dies després dels dos primers concerts a Madrid, 20 i 21 de gener, i abans de la traca final a la capital espanyola, l'11 i el 12 de febrer. Aquesta gira suposa la tercera aventura conjunta dalt dels escenaris dels dos artistes, després d'haver-se estrenat amb 'Dos pájaros de un tiro' (2007) i haver continuat anys després amb la ronda de concerts 'Dos pájaros contraatacan' (2012). Les entrades es posaran a la venda el 10 de desembre.

Summary: La gira de Serrat i Sabina 'No hay dos sin tres' farà parada al Palau Sant Jordi el 25 de gener


El Departament de Cultura ha comprat més de 100 fotografies dels bombardejos italians durant la Guerra Civil, segons han avançat diversos mitjans i han confirmat a l'ACN fonts de la conselleria. La Generalitat ha pagat un total 3.402 euros pel lot i es preveu que les imatges siguin dipositades a l'Arxiu Nacional de Catalunya. Aquestes fotografies adquirides per la conselleria mostren els efectes dels bombardejos de l'Aviació Italiana sobre els municipis de Barcelona, Girona, Tarragona, Figueres, les Borges Blanques, Castelldans, Alfes i les Garrigues.

Summary: La Generalitat compra un centenar de fotografies dels bombardejos italians durant la Guerra Civil a Catalunya


Centenars de jutges i fiscals de Catalunya s'han concentrat aquest dijous al migdia als edificis judicials per fer públiques les seves reivindicacions laborals i professionals. Les quatre associacions de jutges i les tres de fiscals reivindiquen més plantilla, més i millors mitjans materials i una major autonomia fiscal i independència judicial. A més, volen recuperar les retribucions perdudes des del 2010, entre altres mesures, i adverteixen que el proper 22 de maig faran vaga si no avancen les negociacions amb el govern espanyol. El 16 de juny de 2017 les quatre associacions judicials van subscriure un manifest amb '14 propostes per a la millora de la Justícia' al qual es van adherir 120 juntes de jutges, més de 3.500 jutges individualment i les tres associacions de fiscals. Les propostes van des del reforç de la independència judicial a la modernització i digitalització efectiva de l'Administració de Justícia i la millora de les condicions professionals dels membres de la carrera judicial. També està pendent d'aprovació la Llei Orgànica sobre recuperació de permisos i vacances. Tampoc s'ha convocat la taula de retribucions que per llei ha de reunir-se cada cinc anys per tal de reclamar les millores salarials que permetin recuperar les retallades dels últims vuit anys. L'any 2010 es van reduir les retribucions molt per sobre de la funció pública, amb el pagament "irrisori" de guàrdies de jutges i fiscals. Segons les associacions, el Consell General del Poder Judicial (CGPJ) "ha fet cas omís a la proposta sobre nomenaments judicials, d'acord amb criteris de mèrit, capacitat, igualtat de gènere i transparència" i segueix "sense complir amb la seva obligació legal de fixar les càrregues de treball, com li recorda la recent sentència de la Sala del Social de l'Audiència Nacional". Així, volen que es convoquin 300 places de jutge anuals en els propers quatre anys, per reduir la càrrega de treball, ja que Espanya té una de les taxes de litigiositat més altes d'Europa i una de les ràtios de jutge per habitant més baixes. Pel que fa a la independència judicial, volen que els jutges tornin a elegir 12 dels 20 membres del CGPJ per elecció directa, secreta i en llistes obertes. La concentració s'ha fet a moltes ciutats catalanes i de la resta de l'estat, i l'han convocat l'Associació Professional de la Magistratura, l'Associació Francisco de Vitoria, Jutges i Jutgesses per la Democràcia, Fòrum Judicial Independent, l'Associació de Fiscals, la Unió Progressista de Fiscals i l'Associació Professional i Independent de Fiscals. A Barcelona, l'acte s'ha fet a l'auditori de la Ciutat de la Justícia i, amb prop de 200 persones, ha estat presidit per la degana dels jutges de Barcelona, Mercè Caso, i la fiscal en cap de Barcelona, Concepción Talón. Caso ha justificat el fet de no fer l'acte a l'exterior, com en la majoria de llocs i en anteriors ocasions, perquè no volien que ningú els robés el "protagonisme", en referència implícita a possibles protestes ciutadanes. També ha explicat que la concentració no té res a veure amb el procés polític català, però ha admès que la percepció de politització dels òrgans de govern dels jutges que tenen alguns ciutadans, perjudiquen la seva imatge d'independència i imparcialitat. Caso ha explicat que volen una justícia del segle XXI, no del XIX, i que les seves reivindicacions "són pel bé de tothom". Els fiscals, per la seva banda, reclamen la derogació del sistema de terminis màxim d'instrucció, la paralització de la implantació de la justícia digital, l'atribució a la Fiscalia General de l'Estat de la formació dels fiscals, la fixació de les càrregues de treball i la independència del ministeri fiscal i la seva autonomia pressupostària. La fiscal Concepción Talón ha explicat que les actuals condicions laborals tenen un "enorme cost personal". També ha explicat que habitualment jutges i fiscals exposen les seves reivindicacions de forma "discreta", amb "reunions en despatxos", però aquesta vegada, a causa de "l'infructuós resultat" d'aquestes negociacions, les mobilitzacions han esdevingut "necessàries". Les associacions donen suport al calendari previst de mobilitzacions si no hi ha avenços en la negociació. El proper 14 d'abril està prevista una concentració a Madrid, i a partir d'aleshores es farà una aturada parcial d'una hora, de 12 a 1, cada dijous durant un mes. Finalment, si no hi ha avenços en la negociació, les associacions no descarten una vaga el 22 de maig.

Summary: Centenars de jutges i fiscals catalans reivindiquen més mitjans i més independència per a la judicatura


L'aeroport de Girona ha encetat el 2019 amb 37.415 passatgers, un 10,31% menys que al gener de 2018. De tota manera, el nombre d'usuaris de la terminal de Vilobí d'Onyar (Selva) és similar a la de desembre, quan es van registrar 37.301 persones. Pel que fa a les companyies, Ryanair ha transportat un 83,41% dels passatgers de Girona. Una xifra molt elevada, tot i que és un 13,53% menys que la del gener de 2018. Per contra, els passatgers de Pobeda Airlines pugen un 10,21%. Aquesta petita disminució en nombre d'usuaris ha anat acompanyada d'una reducció del nombre d'operacions, que han caigut un 23,28% (557 enlairaments i aterratges) respecte al primer mes de l'any passat. L'aeroport de Girona no ha començat amb bon peu el 2019, amb una petita disminució en el nombre de passatgers. Aquest gener s'han registrat 37.415 persones a la terminal gironina, fet que representa un 10,31% menys que en el primer mes de l'any passat. De tota manera, el nombre de visitants que han trepitjat les instal·lacions de Vilobí d'Onyar (Selva) és similar al que es va registrar el desembre de 2018 (37.301 passatgers). A la reducció de passatgers cal sumar-hi una davallada del 23,28% en el nombre d'enlairaments i aterratges respecte el mateix mes de l'any passat. Tot i així, els vols comercials han representat un augment del 2% en aquest període, arribant a les 359 operacions. Per companyies, Ryanair segueix essent l'aerolínia que ha transportat més passatgers, amb un 83,41% de totes les persones que han passat per la terminal. Tot i així, la companyia 'low cost' irlandesa ha transportat un 13,53% menys de passatgers que l'any passat, fet que respondria a la davallada global en nombre de turistes durant aquest gener. Per altra banda, Podeba Airlines ha crescut en usuaris i durant el gener ha transportat 5.031 persones, un 10,21% més que l'any passat. Pel que fa a nacionalitats, els italians segueixen essent el públic predominant durant els mesos d'hivern a l'aeroport gironí. 11.137 persones venien d'Itàlia, tot i que són un 14,36% menys que els que van venir l'any passat. El nombre de passatgers del Regne Unit també ha disminuït, un 80,73%, ja que aquest gener tan sols han vingut 42 persones d'aquell país, mentre que el 2018 van ser 218. La nota positiva la posen els alemanys i els russos. Els primers han augmentat un 12,03% respecte al primer mes de l'any passat i 4.990 persones han passat per les instal·lacions de Vilobí d'Onyar. Els segons han registrat un augment d'un 10%, amb un total de 5.031 passatgers, provinents de les connexions que ofereix Podeba Airlines. Augment en les mercaderies Durant el gener s'han transportat 23.960 kg des de l'Aeroport de Girona. Aquesta xifra representa un augment exponencial respecte a les xifres registrades durant el primer mes de l'any passat. De fet, suposa un 3558,02% més. L'augment prové d'un trasllat de mercaderies de 21.300 kg amb Menorca, un volum inusual a les instal·lacions gironines durant aquests mesos.

Summary: L'aeroport de Girona arrenca el 2019 amb 37.415 passatgers


El president de la Plataforma per la Llengua, Òscar Escuder, ha denunciat les “traves”, i els “incompliments” de l’Estat espanyol amb el català en una intervenció a l’Intergrup de minories tradicionals, comunitats nacionals i llengües del Parlament Europeu. De fet, ha dit que Madrid practica "supremacisme lingüístic" contra el català. Escuder ha assenyalat diversos “incompliments” del govern espanyol en relació amb la Carta Europea de Llengües Regionals o Minoritàries del Consell d’Europa (CELRoM), en temes com l’administració pública, la justícia, les webs oficials o l’assistència consular. Arran de la situació del català dins l’Estat, el president de l’associació en defensa de la llengua ha dit que per evitar "discriminacions", és necessari “un estat a favor”, i ha expressat que l’única manera d’aconseguir-ho és amb “una Catalunya independent”.  Entre els àmbits que la Plataforma ha denunciat es troben la justícia o els treballadors públics. “De vegades no podem ser atesos en català per part dels funcionaris perquè no entenen l’idioma”, ha expressat. També ha recordat que passa el mateix amb els jutges, i que “només un 8%” de sentències de jutjats són en català. Escuder ha dibuixat una situació similar amb els policies. “Tot i que per llei els agents de policia ens haurien d’entendre, de vegades no ens entenen en català i fins i tot ens podem posar en problemes”, ha apuntat. Com a exemple, el president de la Plataforma ha explicat el cas d’una multa de 600 euros a un ciutadà per “dirigir-se en català” a un agent de policia a l’Aeroport del Prat.  Escuder també ha esmentat el debat sobre la reciprocitat dels mitjans de comunicació catalans. “El govern espanyol sempre ha posat traves a fer possible que la Televisió de Catalunya es pugui veure a les Illes Balears i el País Valencià”, ha dit. Davant d’una quinzena d’eurodiputats a Estrasburg, també ha denunciat la situació de “minorització” del català a l’hora de rebre assistència consular, demanar beques o comunicar-se amb Hisenda o les institucions europees.  Durant la intervenció, el dirigent de l’ONG del català ha demanat als eurodiputats que treballin per “complir la promesa” del president del Parlament Europeu, Antonio Tajani, “que va dir que diria no s’oposaria a l’oficialitat” del català a la cambra. També els ha alertat que siguin “conscients” que regulacions de consum europees, quan parlen dels idiomes oficials en els quals s’han d’executar, tenen la clàusula de l’obligatorietat de fer servir un dels idiomes oficials de la Unió. “Amb això a la pràctica estan prohibint el català”, ha afegit.  Escuder ha tancat la seva intervenció mencionant la situació política actual a Catalunya i ha demanat als eurodiputats que donin “suport a la democràcia” al Principat. Segons ell, “demà l’autonomia a Catalunya serà decapitada”. També ha destacat el component “pacífic” del moviment independentista català. Una quinzena d’eurodiputats que han participat a la reunió de l’intergrup, entre els quals la basca Izaskun Bilbao (grup ALDE), la irlandesa Liadh Ní Riada (Esquerra Unitària Europea/Esquerra Verda Nòrdica) o l’exministre eslovè Ivo Vajgl (ALDE).  La Plataforma per la Llengua s'ha reunit aquesta setmana a Estrasburg amb representants del Consell d'Europa i eurodiputats. En declaracions a l'ACN, Escuder ha valorat positivament la visita i ha afirmat que l'entitat ha aconseguit compromisos amb diversos diputats per donar suport al català a les institucions europees i per fer preguntes parlamentàries pel reconeixement de la llengua a l'Eurocambra.

Summary: La Plataforma per la Llengua diu al Parlament Europeu que l'Estat practica "supremacisme lingüístic" contra el català


La licitació de la base tecnològica del nou model d'identitat digital arrencarà aquesta setmana per 550.000 euros amb la intenció del Govern que el projecte sigui una realitat el 2020. El president de la Generalitat, Quim Torra, ha dit que amb IdentiCAT "Catalunya es converteix en el primer país per dotar-se d'una identitat digital descentralitzada on el ciutadà és propietari, gestor i custodi exclusiu de la seva identitat i les seves dades". La iniciativa serà "Important pels temps que venen", ha dit Torra, perquè "empodera el ciutadà, el que es relliga amb un dels conceptes claus del republicanisme". D'aquesta manera Catalunya es posa "a l'altura de països com Estònia, Finlàndia, Noruega i Suïssa", ha afegit.

Summary: La Generalitat impulsa la nova identitat digital per "empoderar el ciutadà"


El Col·legi Verd de Girona ha rememorat aquest dilluns l'1-O un any després que el centre patís una de les càrregues policials "més monumentals" que es van viure a la ciutat. Durant el cap de setmana, l'escola ja va fer diversos actes reivindicatius com una votació simbòlica amb les urnes que es van utilitzar aquell dia. Avui, un cop acabades les classes, els castellers de la Colla Aires Gironins les han tornat a portar al centre perquè tothom qui volgués pogués votar de nou. També s'han fet parlaments recordant la jornada, una xocolatada i sardanes. "Els nens també han de veure en quina societat vivim i que això no es pot permetre", assegura una de les mares del centre, la Virginia Artiles.

Summary: Sardanes, castells i urnes per recordar l'1-O al Col·legi Verd de Girona


La portaveu del Govern, Meritxell Budó, ha condicionat la taula de diàleg a que s'hi abordin l'autodeterminació i l'amnistia. "Si no, no té sentit reunir-se", ha etzibat Budó en la roda de premsa posterior al consell executiu aquest dimarts. Després d'assegurar que el Govern "sempre" està pel diàleg, Budó ha apostat perquè sigui la Moncloa qui fixi una data per a la trobada. La portaveu també ha considerat que s'hauria de fer un treball previ entre els equips per establir l'ordre del dia i abordar quins són els temes que s'han de posar sobre la taula, "entenent que si la voluntat és resoldre el conflicte polític es parli del dret d'autodeterminació i l'amnistia". Tot plegat, després que el president del govern espanyol, Pedro Sánchez, hagi afirmat en una entrevista a la Cadena SER que està “disposat” a reunir la mesa de diàleg sobre la situació política a Catalunya al mes de setembre “quan vulgui el govern de Catalunya”. La portaveu ha dit que ha de ser la Moncloa qui marqui un dia al calendari i "qui defineixi si vol abordar el diàleg i el conflicte i si vol que es pugui parlar de tot". "No va ser cap conseller, sinó una ministra qui va definir la taula com a Jocs Florals", ha retret Budó. Budó ha explicat que la taula de diàleg s'ha vist paralitzada per la gestió de la pandèmia però ha reconegut que també s'han aturat els treballs que "havien d'acompanyar les sessions posteriors de la taula". Per això ha emplaçat a recuperar-los per establir una pauta de treball i que s'admeti que s'hi ha de poder parlar de tot, també de l'autodeterminació i l'amnistia: "Si no es parla d'això, què anem a negociar? De què anem a parlar? Estem disposats a parlar de tot, però d'això també, per això s'ha dissenyat i definit aquesta taula". Sobre una hipotètica cimera independentista prèvia a la taula de diàleg per "escoltar tots els actors" abans de veure's amb el govern de Sánchez, com volia el president Quim Torra, Budó ha dit que desconeix si hi ha una data fixada a hores d'ara. Ha reivindicat, però, la importància de conèixer "si hi ha aquest mínim comú denominador entre l'independentisme per afrontar amb una estratègia conjunta aquesta negociació".

Summary: Budó condiciona la taula de diàleg a que s'hi abordin l'autodeterminació i l'amnistia: "Si no, no té sentit reunir-se"


Els Mossos d’Esquadra han detingut un home colombià de 27 anys per vendre drogues a la via pública a Salou (Tarragonès). Dilluns al vespre un testimoni va donar als agents la descripció d’un individu que passava amb bicicleta per les terrasses de diversos bars i restaurants per oferir marihuana als clients, bàsicament turistes. Una patrulla el va localitzar entre els carrers Falset i Vendrell i durant l’escorcoll li van trobar tres bosses que contenien marihuana, així com 60 euros en bitllets. Els agents van poder confirmar que, poc abans, havia venut droga a uns turistes, per la qual cosa va quedar detingut per tràfic de drogues. L’home, amb diversos antecedents policials, està pendent de passar a disposició del jutge de guàrdia.  Segons informen els Mossos, aquesta actuació s’emmarca en un dispositiu policial més ampli que es fa a la zona comercial i d’oci de Salou, de forma permanent i amb la participació d’agents uniformats i de paisà, per prevenir el tràfic de drogues i delictes contra el patrimoni.

Summary: Detingut un home per vendre marihuana a turistes a Salou


L'Oficina Europa de Patents ha atorgat a Lleida.net una nova patent sobre el seu mètode de correu electrònic certificat i espera ingressos per 20 milions d'euros. La nova patent europea, que porta per número EP3188435, sota el títol 'Method For Certifying an Electronic Mail Comprising a Trusted Digital Signature By a Telecommunications Operator' té una vigència de 20 anys i és la segona patent europea sobre mètodes de certificació i notificació, així com de testimoni digital a contractacions i notificacions que rep Lleida.net. Aquesta homologació permet operar a escala europea sense cap mena de barrera nacional i que els seus certificats siguin admesos per defecte davant de qualsevol tribunal o administració europea.  Lleida.net ha anunciat aquest dimecres la concessió d'aquesta patent que esperen que els permeti generar durant la seva vida útil, uns ingressos addicionals en el segment SaaS estimats en 20 milions d'euros en ampliar el ventall d'aplicacions on l'adopció de l'estàndard europeu elDAS imposa la utilització de signatures electròniques reconegudes de manera generalitzada.  Fa onze mesos, l'empresa es va convertir en el primer proveïdors espanyol, i el sisè en l'àmbit europeu, en obtenir l'homologació de servei qualificat de lliurament electrònica certificada de la normativa EIDAS. La concessió està permetent a la companyia reforçar el seu negoci en el mercat europeu en un sector en auge i amb gran potencial, com és el de l'e-Signature. L'estratègia de creixement de Lleida.net al mercat de l'e-Signature passa per una agressiva política de creixement en matèria de propietat intel·lectual. Amb la concedida ara per part de la Unió Europea, el nombre de patents obtingudes per l'empresa mundialment sobre mètodes de certificació arriba a les 107. En l'actualitat, uns 70 països reconeixen la validesa legal dels mètodes electrònics com a via per certificar les notificacions legals en processos de contractació.  Lleida.net es va convertir, en l'últim trimestre de 2018, en la primera empresa espanyola a cotitzar de forma dual en el mercat alternatiu borsari (MAB) i en el Euronext Growth. La capitalització actual de l'empresa de serveis tecnològics va arribar als 16.850.000 euros al MAB, índex en el qual l'acció va arribar als 1,05 euros per títol al tancament aquest dimarts. Per la seva banda, els títols de la companyia a Euronext Growth es van situar en els 1,04 euros per acció.

Summary: Una nova patent sobre el mètode de correu-e certificat de Lleida.net preveu ingressos per 20 MEUR


Afirmen que l'escorxador aboca aigua amb un volum d'amoníac per damunt de l'autoritzat ACN L'Esquirol.-El Grup de Defensa del Ter (GDT) ha denunciat, davant de la fiscalia, a l'escorxador Patel per abocar a la riera de Sant Martí de l'Esquirol aigua amb un volum d'amoníac per damunt de l'autoritzat. Ho han fet, expliquen en un comunicat, davant la "inacció" dels Mossos i de l'ACA i amb l'objectiu de què investiguin els fets. Segons els ecologistes, que fa temps que fa anàlisis de l'aigua al pas per la zona, el valor d'amoníac ha arribat a "quintuplicar el suposat topall imposat per l'administració". A banda de dur el cas a la fiscalia, el GDT organitzarà un acte reivindicatiu per denunciar públicament els fets. Segons el GDT, l'escorxador té un permís autoritzat que li permet abocar aigua amb un volum de 10 mg/l d'amoníac. Una quantitat que, consideren,  ja és "un fort impacte en la biodiversitat i la qualitat ambiental de la riera". Expliquen que fa temps que fan seguiment dels valors, però que "l'alarma" es va disparar, el 6 de març de 2019, quan aquest valor va arribar a 49,7 mg/L d'amoníac. En paral·lel, el col·lectiu també denuncia l'ampliació que es vol fer de l'escorxador i que, asseguren, "està causant un greu impacte en una zona de gran valor natural com és el pantà de Sau". "És un despropòsit a nivell paisatgístic i urbanístic", afegeixen en el text. Acte reivindicatiu Per denunciar públicament els fets, el GDT organitzarà, el proper dia 22, un acte lúdic-reivindicatiu en el que volen donar a conèixer públicament els fets. Es farà a l'entorn de l'escorxador i, a banda d'explicar la denúncia presentada a la fiscalia, es faran parlaments a càrrec d'altres entintats com Càrnies en Lluita, Amics i amigues de la natura de Roda de Ter i les Masies, i el Moviment veïnal de L'Esquirol. També hi haurà actuacions musicals i poesia.

Summary: El Grup de Defensa del Ter denuncia davant de la fiscalia la contaminació a la riera de Sant Martí de L'Esquirol


El secretari general del PP, Teodoro García Egea, ha acusat el president del govern espanyol en funcions i líder del PSOE, Pedro Sánchez, de no estar portant a terme una negociació sinó d'obrir una "subhasta". En declaracions als periodistes des de les Canàries, Egea ha afegit que Sánchez ha posat a subhasta el CIS, ministeris i competències, entre altres. A més, ha assenyalat que PSOE i Unides Podem no tenen discrepàncies sobre el programa sinó sobre el repartiment de cadires. Davant d'aquesta situació, ha assegurat que el PP està preparat per afrontar una repetició d'eleccions. "Si Sánchez no es capaç d'arribar a un acord, el PP estarà a les urnes oferint un projecte amb Casado al capdavant", ha conclòs.

Summary: El PP acusa Sánchez d'obrir una "subhasta" en comptes de negociar amb Unides Podem


La multinacional japonesa Denso Barcelona, líder mundial en la fabricació de components electrònics per a l'automoció, ha estrenat una gran instal·lació fotovoltaica per a l'autoconsum. Aquesta tecnologia permet a l'empresa eliminar l'emissió de 100 tones de CO2 a l'atmosfera i estalviar 400.000 kWh d'energia cada any. La instal·lació, que funciona a partir d'un miler de panells solars de 260 watts de potència col·locats a la coberta de la nau industrial, és de les més importants de tot l'Estat en el camp de l'autoconsum. L'empresa, ubicada a Sant Fruitós de Bages, compta amb una plantilla de 730 treballadors i preveu tancar el 2015 amb una xifra de vendes de 269 MEUR.  La instal·lació fotovoltaica és de modalitat injecció 0 (sense retorn d'energia excedentària a la xarxa) amb una potència de 252 kW i ha estat dissenyada i implementada per l'enginyeria catalana Innover.  La nova tecnologia permet a l'empresa eliminar l'emissió de 100 tones de C02 a l'atmosfera, que equivaldria al recorregut invertit per un vehicle per fer vint vegades la volta al món, mentre que els 400.000 kWh d'energia que es deixen de consumir representarien el consum anual aproximat de 100 famílies. La instal·lació proporcionarà un estalvi de prop del 5% en la factura energètica de la companyia. En matèria de medi ambient, l'empresa també treballa per obtenir la certificació ISO 50.001.  Repercussió directa en la producció L'energia obtinguda a través dels panells solars ja permet fabricar un de cada tres productes electrònics de control d'injecció de combustible als vehicles, que esdevenen el producte estrella de la planta de la multinacional japonesa a Sant Fruitós de Bages.   Planta en expansió En l'actualitat, l'empresa ha acabat les obres de la vuitena expansió de la planta amb 2.000 metres quadrats nous que inclouen un centre tècnic, un centre de formació i una millora del centre d'inspecció. Els nous espais ja estan en funcionament. En paral·lel, la multinacional prepara els actes de celebració dels 25 anys d'activitat a la comarca del Bages amb una planta que assoleix els 31.000 metres quadrats al polígon de Santa Anna. Aquesta nova expansió, juntament amb les millores de les línies de producció, permeten a DENSO Barcelona ampliar les seves funcions i capacitats tècniques que faran possible donar suport al desenvolupament de nous productes i tecnologies al centre d'I+D de DENSO a Aachen (Alemanya).

Summary: Denso Barcelona instal·la mil panells solars per a l'autoconsum que eliminaran l'emissió de 100 tones de CO2 l'any


Un excursionista de 28 anys ha quedat ferit crític aquest dimarts a la tarda després d’estimbar-se a la Vall de Boí (Alta Ribagorça). L’avís del sinistre s’ha rebut a les 13.30 hores a la zona de la Punta de Passet, a més de 2.900 metres. El noi es trobava fent una ruta de muntanya amb altres companys i tornava del pic de Comaloforno (3.029,2 metres) amb destí a la presa de Cavallers. Per causes que encara es desconeixen, la víctima hauria relliscat amb una placa de neu i durant la caiguda per la tartera ha patit diverses fractures i un fort traumatisme cranioencefàlic. Un dels seus companys ha estat l’encarregat de donar l’avís de l’accident als serveis d’emergències. Un helicòpter dels Bombers amb efectius del GRAE i el GEM han estat els encarregats de rescatar l’excursionista, que ha estat evacuat en estat crític a l’Hospital de la Vall d’Hebron de Barcelona.

Summary: Un excursionista de 28 anys, ferit crític després d’estimbar-se a la Vall de Boí


Les Corts Valencianes treballen en l’elaboració d’una declaració institucional per instar el govern espanyol al manteniment de l’horari d’estiu al País Valencià i no endarrerir els rellotges a partir d’aquest dissabte. La resolució aniria en la línia de la que ha aprovat per unanimitat aquest dimarts el Parlament de les Illes Balears, que indica que el manteniment de l’horari estival comportaria beneficis per al estalvi energètic, el turisme i la conciliació de la vida laboral i familiar. Segons que ha avançat el síndic socialista a les Corts Valencianes, Manuel Mata, el parlament valencià treballa en una declaració per ser aprovada aquesta setmana. Mata ha indicat que aquesta és una demanda del sector de l’hostaleria i que al País Valencià “la beneficiaria espectacularment”  a causa del pes del sector turístic en la seva economia.  El síndic socialista ha recordat que el manteniment de l’horari estival és una mesura que contemplava el pacte entre Ciutadans i el PSOE, i que el president espanyol en funcions Mariano Rajoy “la va aplaudir perquè era conscient que Espanya, des que el general Franco va procedir a un canvi poc raonable, és una qüestió d’estat que hauria de ser resolta i que a una comunitat turística com aquesta la beneficia espectacularment”. En aquest sentit, Mata ha indicat que el PSPV-PSOE donarà suport a la declaració institucional i ha confiat que la resta de grups també ho facin. Ximo Puig es mostra partidari d’obrir el debat  Preguntat sobre la qüestió, el president de la Generalitat Valenciana Ximo Puig ha reconegut que es tracta d’un debat recorrent i ha recordat que el canvi d’horari es va introduir amb el franquisme. Al respecte, ha indicat que diverses comissions d’estudi al Congrés dels Diputats ho han abordat sense que s’arribi a un posicionament comú.  Puig s’ha mostrat partidari d’obrir el debat “de debò” i ha assenyalat que cal veure les necessitats de cada sector productiu per estudiar si beneficia o no el manteniment de l’horari estival.

Summary: Les Corts Valencianes preparen una declaració institucional per instar el govern espanyol a mantenir l’horari d’estiu


L'Hospitalet de Llobregat (Barcelonès) implantarà progressivament el sistema de telemesura a tots els comptadors d'aigua del municipi. Aquesta eina permet mesurar de manera telemàtica el consum d'aigua, permetent una gestió més eficient d'aquest recurs i fomentant el consum responsable i sostenible. L'alcaldessa de la ciutat, Nuria Marín, i el president executiu d'Agbar, Àngel Simon, han signat aquest dimecres el conveni per impulsar aquest projecte. En una primera fase s'inclouran els edificis municipals i les zones de al ciutat amb major incidència d'episodis de pobres energètica. Està previst que s'estengui a les zones industrials de la carretera del Mig i del Districte Econòmic. Posteriorment, en fases successives, tota la ciutat anirà incorporant aquest sistema. La previsió és que en un termini de tres anys s'hagin desplegat les 72 antenes necessàries per operar i que el 2020 s'hagin adaptat el més de 115.000 comptadors del municipi.  El projecte desenvolupa el conveni marc d'ambdues organitzacions sobre solucions 'smart city'. Marín ha destacat que es tracta d'un pas mes per aconseguir una ciutat sostenible i ha explicat que a través d'aquest conveni, el Consistori "vol planificar i gestionar els seus recursos amb eficiència i qualitat". L'objectiu és promoure la sostenibilitat ambiental i el consum responsable de l'aigua, al mateix temps que es pal·lien les situacions derivades de la falta de recursos de les famílies afectades per la crisi econòmica.  Així, el sistema de telemesura permetrà detectar precoçment avaries, reduir les possibles fuites i tenir un coneixement immediat dels consums d'aigua, cosa que l'Ajuntament ha apuntat que reverteix en una major consciència i en la disminució del consum.  El conveni signat recull que l'Ajuntament i Aigües de Barcelona acordaran els edificis i espais de titularitat municipal i les zones del municipi en les quals es més idònia la ubicació dels equips de telemesura, per tal que l'empresa pugui instal·lar els sistemes i operar amb els equips. El cost de la instal·lació dels equips anirà a càrrec de l'empresa, la qual facilitarà les dades dels sistemes de telemesura.

Summary: L'Hospitalet implantarà progressivament el sistema de telemesura als comptadors d'aigua de la ciutat


El diputat del PSC al Congrés José Zaragoza ha posat al mateix nivell els independentistes i Vox. "Són extremistes d'una i altra banda. Els extremistes es necessiten els uns als altres i s'alimenten de la confrontació", ha defensat en una entrevista a 'Ràdio 4'. De fet, s'ha referit a Vox com als "adversaris polítics" i ha dit que el PSOE no en vol saber res. Pel que fa al president de la Generalitat, Quim Torra, Zaragoza considera que no ha condemnat la violència i ha qualificat de "postureig" els intents de trucar al president del govern espanyol en funcions, Pedro Sánchez. "No té interès en el diàleg i busca confrontació", ha afegit.  Zaragoza ha explicat que va participar a la manifestació convocada per Societat Civil Catalana perquè expressava "democràcia, diàleg i entesa" i ha recordat que els organitzadors no havien convidat el partit d'extrema dreta. "Sempre intenten colar-se per provocar una reacció política", ha afegit en referència a al presència de Vox a la manifestació del passeig de Gràcia de diumenge.  Aclariment de Marlaska Zaragoza ha considerat que el ministre de l'Interior, Fernando Grande-Marlaska, hauria de fer un aclariment i ha discrepat de la comparació entre la violència a Catalunya i a Euskadi. "El titular no respon a la realitat del país", ha afirmat Zaragoza, tot i que ha qualificat Marlaska de polític "ponderat" i "sensat".

Summary: Zaragoza diu que els independentistes i Vox són "extremistes que es necessiten els uns als altres"


Endesa ha obtingut un benefici net de 1.305 milions d'euros entre gener i setembre d'aquest any, que suposa un creixement del 8,2% més respecte al mateix període del 2015, segons ha informat aquest dimarts la companyia elèctrica. No obstant, els guanys augmentarien un 22,3% una vegada eliminats tots els efectes extraordinaris. Així mateix, els ingressos de la companyia van sumar 14.107 milions d'euros durant els nou primers mesos de l'any, un 8,5% menys que l'any passat, i el resultat brut d'explotació (Ebitda) va ser de 2.869 milions d'euros, un 4,3% més i un increment del 10,8% sense comptar els extraordinaris. Per la seva banda, el resultat net d'explotació (Ebit) va pujar fins als 1.811 milions d'euros, un 4,4% més. Eliminant els efectes extraordinaris, és a dir, sense tenir en compte l'efecte de l'operació d'intercanvi d'Emission Reduction Units (ERUs) i Certified Emission Reductions (CERs) del 2015 ni la incorporació d'Enel Green Power Espanya (EGPE), l'Ebit augmentaria un 16,7% fins al setembre. La generació de 'cash flow' operatiu va pujar 861 milions d'euros com a conseqüència, fonamentalment, de l'evolució del capital circulant, així com del menor pagament d'impost de societats, que s'ha reduït en 328 milions d'euros. Segons apunta la companyia, aquesta generació de 'cash flow' és la causa que el deute financer net d'Endesa hagi augmentat en només 641 milions d'euros respecte a finals del 2015, tot i l'adquisició d'EGPE i les seves filials per un valor de 1.207 milions d'euros, així com pel pagament del dividend amb càrrec al resultat de 2015 per un import de 1.086 milions d'euros.  Els resultats inclouen la integració total d'Enel Green Power Espanya (EGPE) des de la data d'adquisició del 60% restant d'aquesta companyia per part d'Endesa, operació que es va realitzar el 27 de juliol del 2016. A més, entre gener i setembre, Endesa ha fet inversions per valor de 515 milions d'euros, que representa un increment del 13,7%  en relació al 2015. El conseller delegat d'Endesa, José Bogas, ha destacat la "fortalesa i fiabilitat" de la companyia, amb uns resultats fins al setembre que permeten anticipar que la companyia complirà, segons ha apunta, amb els compromisos plantejats als inversors en el seu pla estratègic. “Aquest resultat s'ha aconseguit gràcies a l'estratègia de gestió del negoci, que ha aconseguit un increment del 16% en el marge del negoci liberalitzat, a l'estabilitat del negoci regulat i a l'eficàcia dels plans de contenció de costos", ha afegit Bogas.

Summary: Endesa guanya 1.305 MEUR fins al setembre, un 8,2% més


Cs ha registrat una petició de sol·licitud perquè el conseller d'Interior, Miquel Buch, entregui una còpia de les suposades instruccions perquè els Mossos retirin la "simbologia partidista" de l'espai públic. Així ho ha explicat la diputada Lorena Roldán en una roda de premsa al Parlament, aquest divendres al migdia, l'endemà de la Junta de Seguretat al Palau de la Generalitat. El ministre d'Interior, Fernando Grande-Marlaska i el propi Buch van anunciar que Govern i executiu espanyol s'han compromès a garantir la neutralitat de l'espai públic sense concretar com ho farien. Cs també ha registrat una proposta de resolució perquè la Generalitat garanteixi la neutralitat als carrers. Cs va organitzar ahir un acte en commemoració del "cop d'Estat" dels dies 6 i 7 de setembre de l'any passat -quan el Parlament va aprovar les lleis de la desconnexió. En el míting es van mencionar persones que, segons assegura i denuncia Cs, han patit agressions i han estat increpats per "separatistes". Tot i que Cs reitera que condemna "tota la violència", no hi van mencionar el càmera de Telemadrid que va ser agredit dimecres de la setmana passada en un acte organitzat per Cs, en confondre'l amb un treballador de TV3 i pensar que portava un llaç groc. Preguntada sobre per què no se'l va mencionar en l'acte d'ahir, Roldán s'ha limitat a dir que el partit ja va condemnar l'agressió "immediatament".

Summary: Cs demana a Buch una còpia de les instruccions perquè els Mossos retirin la "simbologia partidista" de l'espai públic


El ministre de Transports, José Luis Ábalos, ha fet una crida a reeditar uns nous 'Pactes de la Moncloa' i ha apel·lat a l'esperit de la Transició. Preguntat per si el govern espanyol estaria disposat a comptar amb els partits independentistes, Ábalos ha dit que l'oferta "està oberta a tothom" que se senti concernit amb la idea de rellançar Espanya després de la crisi del coronavirus. "No hem plantejat cap exclusió", ha dit aquest dilluns en roda de premsa des de Moncloa. Tanmateix, Ábalos ha remarcat que els partits independentistes tenen un "altre caràcter" en comparació amb els partits nacionalistes que sí que hi van participar durant la Transició. El ministre de Transports ha dit que "no tenen exactament la mateixa actitud" que les formacions de qui són "hereves", que el 1977 tenien "un altre caràcter". Ábalos ha fet una crida a repetir un pacte similar perquè el "desafiament és igual d'important". El ministre de Transports ha argumentat que "per coherència", "sentit d'estat" i "compromís democràtic" cal afrontar-ho amb "unitat". Segons Ábalos, l'única línia vermella ha de ser la "viabilitat del mateix pacte" i no pot incloure retrets ni condicionants cap al govern espanyol. El ministre de Transports ha dit que igual que es reclama solidaritat a la Unió Europea, cal tenir aquesta "unitat d'acció" dins de l'Estat espanyol. Ábalos ha dit que l'oferta també es dirigeix als presidents autonòmics.

Summary: Ábalos diu que l'oferta de reeditar uns nous 'Pactes de la Moncloa' "està oberta a tothom"


No demanarà entrar al govern i se sumarà a la moció encara que la iniciativa compti també amb el suport de Ciutadans  ACN Madrid.-El líder de Podem, Pablo Iglesias, ha assegurat aquest divendres de manera taxativa que la seva formació donarà suport a la moció de censura del líder del PSOE, Pedro Sánchez, contra Mariano Rajoy, i ho farà sense condicions i sense demanar entrar a l’hipotètic govern que en surti. A més, ha dit, aquest suport es farà efectiu independentment del fet que Ciutadans també sumi els seus escons a la iniciativa. En roda de premsa a la seu de Madrid, Iglesias ha assegurat que el seu és un suport “sense fissures” perquè Espanya “necessita desallotjar els corruptes que estan als comandaments de l’Estat”. “La nostra posició respecte a la moció de censura està clara”, ha dit, independentment del govern que després Sánchez pretengui formar a l’Estat, és a dir, de si busca posteriorment un acord amb Ciutadans o amb les forces d’esquerres. “Estem disposat s a posar els nostres vots per desallotjar el PP del govern i després diem el que creiem que necessita Espanya”, ha afirmat recordant que “qui ha de presentar un programa és el PSOE” i “donada l’aritmètica parlamentària haurà de dialogar i buscar acords amb molta gent”. En tot cas s’ha mostrat disposat a formar part d’aquest govern. Sánchez, ha dit, pot apostar per un executiu amb suport només de 84 diputats, “una formula que no tindria precedents a la història d’Espanya” o “apostar per un govern sostingut per 156 diputats”.

Summary: Iglesias anuncia que donarà suport sense condicions a la moció de censura de Pedro Sánchez contra Rajoy


L'alcaldessa de París, Anne Hidalgo, ha assegurat en una entrevista a la televisió BFMTV que "algú" li ha proposat participar en una mediació entre Catalunya i l'Estat, sense concretar d'on prové l'oferta ni quina ha estat la seva resposta. Hidalgo creu que "hi ha diverses ofertes de mediació sobre la taula" i ha assegurat que "cal el diàleg per sortir del carreró sense sortida". En aquest sentit, ha dit que cal que "totes les organitzacions que puguin contribuir-hi ho facin perquè la violència que s'ha vist ha estat molt xocant". L'alcaldessa ha afirmat que Catalunya "forma part d'Espanya" però ha destacat que té una llengua i una cultura pròpies i que l'Estat està format per autonomies molt fortes. "Potser cal que la constitució espanyola sigui reformada i que s'adeqüi l'estatut d'aquestes grans autonomies", ha plantejat. D'altra banda, en una piulada a les xarxes socials ha dit que no creu que la independència de Catalunya "sigui bona per a ella mateixa ni per a Espanya".  En l'entrevista televisiva, la batlle ha considerat que el que hauria d'haver fet el govern espanyol davant del referèndum de l'1-O era "restar-li importància ja que jurídicament no tenia sortida". D'altra banda, ha reivindicat que Europa "té la necessitat de tenir països forts".

Summary: L'alcaldessa de París assegura que li han proposat formar part d'una mediació entre Catalunya i l'Estat


La Comissió de Política Territorial i d'Urbanisme de Catalunya ha emès aquest dimarts el darrer informe favorable a la modificació del Pla General Metropolità (PGM) –vigent des de 1976–que impulsa l'Ajuntament de Sant Cugat del Vallès per preservar l'espai natural de Torre Negra. El passat mes de març l'Ajuntament va classificar les prop de 167 hectàrees del sector com a sòl no urbanitzable amb l'objectiu d'evitar que Núñez i Navarro hi construís 2.800 pisos. Aquesta és la tercera vegada que l'Ajuntament intenta protegir l'espai dels plans immobiliaris del grup, després que el Tribunal Superior de Justícia de Catalunya tombés els anteriors intents de preservar el sector dels anys 2003 i 2012.

Summary: La Generalitat dona llum verd a una nova protecció de l'espai natural de Torre Negra de Sant Cugat del Vallès


Representants de la plataforma Universitats pels drets civils i la democràcia presenten el document al president del Parlament ACN Barcelona.-El president del Parlament, Roger Torrent, ha celebrat que les universitats catalanes hagin estat "a l'alçada del moment històric" amb el manifest conjunt de rebuig a la sentència del procés. Torrent ha rebut aquest dimecres el  'Manifest conjunt de les universitats catalanes de rebuig de les condemnes dels presos polítics catalans i de la judicialització de la política' de la mà dels  representants de la plataforma Universitats pels drets civils i la democràcia. Un manifest signat per set universitats públiques catalanes. Per la seva banda, representants de la plataforma han reivindicat que la comunitat universitària catalana no pot estar en silenci davant una "situació excepcional que fa massa temps que dura". Segons ha defensat Torrent, davant la sentència del Tribunal Suprem "no hi ha silenci que valgui" perquè no es tracta d'una qüestió d'una determinada idea política sinó que la decisió judicial "posa en risc els fonaments de la democràcia". "El silenci davant aquesta situació ens pot fer còmplices davant la regressió drets i llibertats", ha avisat el president de la cambra catalana. Davant d'aquesta situació, Torrent ha afegit que "la presó, la repressió i la negativa al diàleg" no resoldran res, sinó que encara faran més "profund" el conflicte.  El doctor en Ciències de la Informació i membre de la mesa del claustre de la UAB, Enric Marin, ha explicat que "el claustre és l’espai de màxima representació de la comunitat universitària: un espai de debat democràtic". Per la seva banda, el doctor en Ciències i membre del claustre de la UPC, Joan Gispets, ha expressat que amb aquest manifest conjunt que avui es presenta al Parlament "la comunitat universitària catalana torna a deixar molt clar que no es vol mantenir en silenci davant aquesta situació excepcional, que ja fa temps, massa temps, que dura". Finalment la doctora en Filologia Clàssica i membre del claustre de la UB, Montserrat Camps, ha defensat que "les universitats no són res si no són motor crític de la societat, amb posicionament ferm davant les crisis de país". A l’acte hi han assistit, a més del president i dels representants i impulsors del manifest, el vicepresident primer, Josep Costa, el secretari primer, Eusebi Campdepadrós, i els diputats Gemma Espigares i Vidal Aragonès.

Summary: Torrent agraeix a les universitats que hagin estat "a l'alçada" amb el manifest de rebuig a la sentència del procés


El director general de Turisme, Octavi Bono, ha assegurat que el Govern "estudiarà de forma rigorosa" el recàrrec de la taxa turística de fins a quatre euros que vol aplicar l'Ajuntament de Barcelona. Preguntat pels grups de Ciutadans, Catalunya En Comú Podem, el Partit Socialista de Catalunya (PSC) i el Partit Popular (PP) en comissió parlamentària, Bono ha assegurat que "ara toca escoltar tots els actors" abans de fer una valoració i alhora ha dit no sorprendre's per l'aprovació d'una mesura que formava part dels programes electorals dels partits que l'han tirat endavant. D'altra banda, el director general de Turisme ha confirmat que la fallida del turoperador britànic Thomas Cook ha deixat entre 8 i 10 milions d'euros en impagaments a Catalunya. Així doncs, Bono no ha valorat la decisió del ple del consistori barceloní i s'ha limitat a dir que la Generalitat escoltarà els arguments a favor i en contra del recàrrec. "Cal estudiar-ho de forma rigorosa, el nostre ànim és construir l'aproximació amb empatia i accessibilitat", ha dit. D'altra banda, i en resposta al diputat de Cs Martí Pachamé, s'ha referit a les conseqüències de la sortida del Regne Unit de la Unió Europea i de la fallida de Thomas Cook. Sobre el tancament del turoperador britànic, ha assegurat que 4.000 clients que havien resevat les seves vacances a Catalunya amb Thomas Cook finalment no vindran i ha situat en entre 8 i 10 milions la xifra d'impagaments que ha deixat l'empresa en empreses turístiques catalanes. A més, Bono ha dit que el Govern està "a l'espera" de conèixer quines mesures fiscals i d'estímul destinarà el govern espanyol a Catalunya per pal·liar l'impacte de la fallida. Alhora, ha recordat que la situació és "força més continguda" que a les illes Balears o a les Canàries perquè "s'ha produït una distribució de volums" al llarg dels últims anys, en què "ja es veia" que la companyia britànica "no anava bé". Pel que fa a l'impacte del Brexit, ha indicat que fins al passat mes de setembre no es va detectar un descens del turisme britànic a Catalunya i que fins i tot es van registrar increments de visitants d'aquest país a Barcelona, Girona i Reus. Bono ha comparegut a la comissió d'Empresa i Coneixement al Parlament per respondre a les preguntes dels grups sobre la gestió de la taxa turística municipal. En aquest sentit, el secretari general de Turisme ha defensat el pla estratègic de turisme 2018-2020 que proposa treure als municipis la gestió d'un 20% de l'impost. Segons ha dit, d'aquesta manera, es gestionaria millor els recursos recaptats i més tenint en compte que 15 ajuntaments gestionen gairebé el 79% de l'import total.

Summary: El Govern estudiarà "de forma rigorosa" el recàrrec de la taxa turística que vol aplicar Barcelona


Nou capítol en la situació que viuen els treballadors de l’antic hotel Selvamar – avui en dia anomenat Marina Sand- de Lloret de Mar, a la Selva. Aquesta passada setmana i mitjançant la intermediació d’Inspecció de Treball, la plantilla va aconseguir que els propietaris de l’establiment es comprometessin per escrit a pagar els salaris endarrerits que pugen a més de 30.000 euros abans del 23 de març. Posteriorment, abans del 15 d’abril, han acordat lliurar els sous pendents de gener i febrer. Els treballadors es mostren recelosos i asseguren que ara, el problema principal, és la “incertesa” que viuen perquè no saben quan s’obrirà de nou l’establiment. En principi, l’hotel havia d’arrencar la temporada aquest dissabte però ho ha anat aplaçant al·legant que s’havien de fer reformes. “Diuen que obriran el 15 d’abril però els treballadors estan preocupats perquè ho han canviat tantes vegades que no s’ho acaben de creure”, ha explicat el secretari general de Serveis de CCOO a les comarques gironines, Josep Maria Montalban. Ara fa un mes, la plantilla de l’hotel Marina Sand de Lloret de Mar va decidir que no tornarien a treballar si no cobraven tots els sous endarrerits que els devien. Els propietaris de l’hotel volien que els treballadors comencessin la temporada a mitjans del mes de març, concretament aquest dissabte 19.  Durant mesos, els treballadors han portat a terme mobilitzacions, manifestacions i s’han  reunit amb representants, advocats i gestors de l’empresa propietària de l’hotel, una cadena que té altres establiments, per demanar que els paguessin tots els salaris endarrerits. Finalment, la plantilla espera poder tancar aviat aquest capítol polèmic després que aquesta passada setmana els propietaris es van comprometre per escrit a pagar els sous de desembre, la liquidació i els pagaments extra – uns deutes que pugen fins a més de 30.000 euros- abans del proper dimecres 23 de març. Posteriorment, els mesos de gener i febrer els farien efectius abans del 15 d’abril. Els propietaris van acordar-ho després de reunir-se amb els representants dels treballadors, els sindicats i amb la intermediació d’Inspecció de Treball.  Fins ara, l’empresa ja ha anat eixugant un deute de més de 170.000 euros que tenia amb els treballadors a qui els devia els salaris de quatre mesos. A més, aquests darreres dies també ha pagat els 1.511 euros de les despeses que van tenir que fer front més d’una vintena d’empleats que, en voler anar a cobrar el sou, van trobar-se que el xec que els havien donat no tenia fons.  “Els treballadors no se’n refien perquè fa temps que esperen aquests salaris i l’empresa ha promès moltes coses que després no ha complert”, ha explicat el secretari general del sindicat intercomarcal de CCOO a les comarques gironines, Josep Maria Montalban. Una idea que també comenta el president del comitè d’empresa, José Luis Sánchez, qui ha avançat que la companyia s’ha compromès a enviar les cartes de subrogació individualitzades.  El principal problema que enfronta ara la plantilla és la manca de fermesa o decisió pel que fa a la reobertura de l’hotel. “Ens van dir que començaríem a principis de març, després el dia 19 de març, posteriorment per Setmana Santa i ara ens diuen que haurà de ser a mitjans del mes d’abril”, ha comentat Sánchez. Una “incertesa” que afecta els treballadors. “Deien que tenien llits ja reservats a partir del 19 així que no entenem què han fet o si els han derivat a altres hotels de la cadena. Ens preocupa i hi ha gent que no sap si agafar altres contractes temporals”, ha explicat Sánchez. Segons comenten des de CCOO, els propietaris han explicat que han de fer reformes a l’hotel i, fins que no estiguin finalitzades, no podran arrencar la temporada.  “Si l’empresa no compleix, tenim clar que caldrà emprendre noves accions amb el suport d’altres plantilles d’hotels de la mateixa cadena que es troben en situacions similars”, ha avançat Montalban. Des de CCOO subratllen que la precarització i l’explotació és molt present dins del sector de l’hostaleria i dels hotels a les comarques gironines, sobretot a Lloret de Mar.  En aquest sentit, des del sindicat han explicat que els 60 treballadors de l’hotel Hipocrates de Sant Feliu de Guíxols fa mesos que esperen també rebre els sous del mes de setembre i del final de la temporada d’estiu de l’any passat. “Fa tres anys que els passa el mateix, no paguen els últims sous de la temporada fins que comencen la nova, es van encadenant els deutes”, ha comentat Montalban.

Summary: Els propietaris de l’antic hotel Selvamar de Lloret es comprometen per escrit a pagar els sous endarrerits en pocs dies


L'alcaldessa de Barcelona, Ada Colau, ha reclamat una "solució política" i "mantenir el diàleg" després que s'hagin conegut les acusacions contra els líders independentistes. En una declaració institucional, Colau ha dit que les acusacions són "infundades" i "clarament desproporcionades" i ha instat la Fiscalia General de l'Estat i l'Advocacia de l'Estat a "reconsiderar la seva acusació" per tal que "s'ajusti als principis democràtics d'intervenció penal mínima i proporcionalitat en l'aplicació del Codi Penal". A més, ha reclamat al president del govern espanyol, Pedro Sánchez, que "desjudicialitzi la política". Colau ha denunciat la "criminalització dels adversaris polítics" i la "degradació democràtica que representen els escrits d'acusació". Ha assegurat que són un "retrocés en l'Estat de Dret" i que "responen més a una voluntat de venjança que no de fer justícia". "L'exigència de responsabilitats penals ha de fer-se sempre amb respecte estricte de les lleis penals i processals d'obligat compliment", ha dit, abans d'afegir que les acusacions són una "desviació flagrant del dret penal". L'alcaldessa de Barcelona ha dit que és un "dia fosc" i que les acusacions semblen "tancar totes les portes". Amb tot, ha apuntat que és "en moments difícils com aquest" que els governs han de "redoblar els esforços per mantenir el diàleg i els ponts oberts". Ha insistit que el "conflicte a Catalunya és polític" i que la "resolució repressiva no porta enlloc". "Només porta a l'enquistament, a generar més dolor i fractura", ha subratllat. Crida els ciutadans a "respondre d'una manera pacífica i ferma" Colau ha fet una crida als barcelonins, als catalans i als ciutadans del conjunt de l'Estat a "respondre d'una manera pacífica i ferma en defensa dels valors democràtics", que ha considerat "amenaçats". "En un context d'erosió de drets a totes les escales, és responsabilitat de tots enfortir les garanties democràtiques que asseguren l'exercici dels drets fonamentals", ha dit.  Demana la "llibertat immediata" dels líders independentistes Dient el nom de tots els líders independentistes empresonats, l'alcaldessa de Barcelona ha reclamat la "llibertat immediata dels presos polítics" i ha expressat la seva "solidaritat" amb els amb els encausats i els seus familiars. També ha assenyalat que la presó provisional és una "mostra més de la desproporció aplicada" a la causa.

Summary: Colau reclama una "solució política" davant unes acusacions "infundades" i "desproporcionades"


ERC ha anunciat aquest dilluns una campanya per aturar les dotze llicències que ha concedit el Ministeri d'Agricultura per pescar corall vermell a la Costa Brava. A banda de reclamar-ho al Senat i al Congrés dels Diputats, els republicans portaran mocions als ajuntaments, consells comarcals i diputacions. "La mesura topa frontalment amb la moratòria de deu anys decretada per la Generalitat on ja s'alertava sobre el mal estat del corall vermell al litoral català", afirmen en un comunicat. En aquest sentit, la senadora gironina, Elisenda Pérez, assegura que lluitaran "fins al final" per frenar els permisos. En aquest sentit, ha explicat que han entrat un seguit de preguntes al Senat reclamant explicacions i ha avançat que demanaran la compareixença de la Ministra d'Agricultura, Isabel García Tejerina. A més, han presentat esmenes als pressupostat generals de l'Estat.  Els republicans s'han reunit aquest dilluns al matí a Begur per abordar la situació que ha posat en alerta la Generalitat i a col·lectius ecologistes. L'estat ha concedit les llicències per pescar corall vermell des de Begur fins a Arenys de Munt. El Govern català considera que les aigües exteriors d'aquesta zona s'haurien d'haver inclòs a la moratòria que va aplicar la Generalitat a les aigües interiors des del Cap de Begur fins a la frontera francesa. Creuen que es adjacent i que, per tant, també s'hi hauria d'haver restringit l'extracció d'aquesta espècie però l'Estat, en canvi, no ho veu així i justifica la decisió per "permetre la subsistència" dels corallers i perquè la llei li obliga a concedir-les.  Els representants d'ERC critiquen la decisió i han anunciat una campanya per intentar aturar les llicències. "Ja n'hi ha prou de decisions amb criteris d'urgència que no s'entenen i que contradiuen informes dels tècnics experts". Per això, presentaran mocions als ajuntaments, consells comarcals i diputacions.

Summary: ERC engega una campanya per aturar les dotze llicències concedides per l'Estat per pescar corall vermell a la Costa Brava


El grup Bimbo tancarà la històrica planta de Granollers l'any 2020 i concentrarà tota la seva producció a Catalunya a la fàbrica de Santa Perpètua de la Mogoda, segons ha avançat el diari 'Expansión. El 80% de la plantilla de Granollers es traslladarà de centre, separats per només 17 quilòmetres de distància, i la resta de treballadors seran baixes voluntàries cobertes principalment amb jubilacions i prejubilacions. L'empresa de brioxeria té per objectiu que la fàbrica de Granollers deixi de produir durant el primer trimestre del 2020 i, a partir de Setmana Santa, passi a funcionar únicament com a centre logístic per a la distribució dels productes de la companyia. Bimbo no descarta que a mig termini aquestes instal·lacions –que van acollir l'empresa des del seu naixement l'any 1965 i actives durant 55 anys- es puguin posar a la venda.  La companyia va traslladar dijous aquesta decisió al comitè d'empresa i els sindicats consideren que el trasllat "no serà traumàtic". Bimbo va adquirir la fàbrica de Santa Perpètua després de l'absorció de Panrico i de les seves marques Donuts, Bollycao i La Bella Easo el juliol del 2016. En paral·lel, la multinacional de brioxeria –de capital mexicà- va anunciar el passat 25 de setembre un ERO per a 290 treballadors "per reorganitzar la xarxa comercial a Espanya i adaptar-la a la demanda actual del mercat". A les oficines de Barcelona, l'ERO podria afectar unes 20 persones.

Summary: Bimbo tancarà la planta de Granollers l'any vinent i concentrarà la seva producció a Santa Perpètua


JxCat ha millorat els resultats de les anteriors eleccions al Congrés, en què obtenir 7 diputats, i ha escalat fins als 8, amb més de 526.762 vots i un 13,68% dels sufragis. La candidatura liderada per Laura Borràs ha quedat tercera a Catalunya. Per demarcacions, s'ha situat en segona posició a Girona i Lleida, per darrere d'ERC, en tercera a Tarragona i en quarta a Barcelona. La formació ha guanyat l'escó a Barcelona, en què ha passat dels 3 als 4, i manté els 2 de Girona i el diputat de Lleida i de Tarragona. Així, el partit revalida els 8 escons aconseguits per l'antiga Convergència Democràtica (CDC) en les eleccions del juny del 2016. A l'abril, JxCat va aconseguir 7 diputats al Congrés dels Diputats, més de 497.000 vots i un 12% dels sufragis, en una candidatura impulsada per l'expresident Carles Puigdemont, i que liderava Jordi Sànchez des de la presó.  A Barcelona, el PSC continua com a primera força política amb 8 escons, malgrat perdre un diputat. Els republicans s'han mantingut en segona posició també amb un diputat menys i se situen en els 7, seguit dels comuns, que passen de 6 a 5. Amb tot, Junts per Catalunya ha estat l'única força de la demarcació que ha millorat els resultats del 28-A i passen de 3 a 4 i incrementen el percentatge de vot del 10,16% a l'11,77%. Junts per Catalunya manté els 2 diputats a Girona, tot i passar 22,46% al 24,86% en aquests comicis. En una circumstància similar la formació s'ha trobat a Lleida, en què manté el diputat tot incrementar un 2% els sufragis. A Tarragona ha vist incrementat els vots en un 1%.  Per Barcelona, entren al Congrés Laura Borràs, Míriam Nogueras, Jaume Alonso-Cuevillas i Genís Boadella. A Girona, ocuparan els escons Mariona Illamola i Sergi Miquel, mentre que a Lleida serà Concepció Canyadell. Ferran Bel anirà al Congrés per la circumscripció de Tarragona.

Summary: JxCat millora els resultats del 28-A i aconsegueix 8 diputats


En un  míting a Cornellà de Llobregat, la cap de llista de Ciutadans ha recordat el paper dels centenars de milers de persones que van venir a Catalunya ''a treballar de sol a sol per donar un futur millor als seus fills'' per aixecar- la . ''Catalunya som tots'', ha reivindicat Arrimadas que ha retret als líders independentistes que només considerin catalans els qui pensen com ells. El portaveu de Cs al Congrés, Juan Carlos Girauta, també ha participat en l'acte i ha sentenciat que ''el nacionalisme va perdre'' el 6 i 7 de setembre, en mostrar ''el seu rostre autoritari''. Girauta ha apuntat que el consens social que defensen els independentistes és ''el consens dels independentistes'' i ha albirat el ''consens de veritat'' sense ''silenci ni complexos''.

Summary: Arrimadas:” Catalunya som tots. També els qui van venir a aixecar-la treballant de sol a sol”


El seu germà en va denunciar a desaparició després que no tornés a casa ACN Palol de Revardit.-Els equips de recerca continuen buscant aquest dimecres el boletaire de 60 anys que va desaparèixer dilluns passat a Palol de Revardit. La recerca es va iniciar ahir a la zona dels refugis de la Mota, on es va trobar el seu cotxe aparcat. L'home va sortir dilluns de casa per anar a buscar bolets en aquesta zona i no va tornar. Va ser el seu germà, amb qui conviu, que en va denunciar la desaparició aquest dimarts. Al llarg d'aquesta nit, s'ha mantingut un dispositiu i aquest matí, coincidint amb el relleu, s'hi ha incorporat un helicòpter i la unitat canina. A més, hi treballen nou dotacions terrestres dels Bombers de la Generalitat i els Mossos d'Esquadra.

Summary: Continua la recerca d'un boletaire desaparegut dilluns a la tarda a Palol de Revardit


En l'acumulat de tot l'any, l'augment va ser del 3,3% ACN Barcelona.-L'economia catalana va créixer un 0,7% durant el quart trimestre del 2017 en relació als tres mesos anteriors, segons l'Autoritat Independent de Responsabilitat Fiscal (Airef). Es tracta de dues dècimes més que les estimacions de la Cambra de Comerç de Barcelona i tres més que la previsió del ministre d'Economia, Luis de Guindos, que va predir que la inestabilitat política dels darrers mesos a Catalunya faria retrocedir l'economia respecte el 0,9% previst pel govern espanyol. Quant a la xifra acumulada, l'Airef calcula que l'economia catalana ha tancat el 2017 amb un creixement del 3,3%, el que representa una dècima més que el que va concloure la Cambra de Comerç. Pel que fa a l'Estat, l'economia espanyola va créixer un 3,1% durant l'any i un 0,7%, la mateixa xifra que ahir va donar a conèixer l'INE.

Summary: L'economia catalana creix un 0,7% durant el quart trimestre del 2017, segons l'Airef


El conseller de Territori i Sostenibilitat, Josep Rull, ha destacat que l'acord per la portada d'aigua de Rialb a través del Segarra Garrigues a 32 municipis de les comarques de la Segarra, l'Anoia, l'Urgell i la Conca de Barberà, ha estat possible gràcies a ''l'alt nivell de responsabilitat'' que ha permès resoldre el tema de la governança sobre la gestió del consorci que es crearà. Rull ha afegit que s'ha aconseguit trobar ''el punt d'equilibri'' perquè cada territori pugui defensar els seus ''interessos legítims''. L'endemà de tancar el pacte, el conseller també ha reiterat que amb el projecte que preveu 122 quilòmetres de canonades i estacions de bombatge amb un pressupost de més de 21 MEUR se solucionarà la precarització de l'abastament d'aigua de boca en punts on fins i tot a la Conca de Barberà, s'havien de servir de camions cisterna per garantir el servei.  Josep Rull ha destacat que el que s'ha resolt és un tema que s'ha ''arrossegat'' els darrers 10 i 20 anys i que ara no només es garantirà l'abastament sinó que també se solucionaran els possibles problemes futurs al respecte. El conseller no ha amagat que s'ha tractat una ''negociació dura però seriosa, rigorosa i solvent'', amb el territori, que al final ha sabut trobar el punt d'equilibri per desencallar la situació, per la qual cosa, s'ha mostrat agraït.  El conseller també ha assenyalat que el projecte millorarà la qualitat de l'aigua ja que la majoria de municipis s'abasteixen a través del Canal d'Urgell mitjançant la potabilitzadora de Ratera i ''aquest és un canal que té un problema per l'aigua de boca ja que és de menor qualitat''. Rull ha assegurat que ara l'aigua vindrà de Rialb, amb un nivell de qualitat ''molt superior''. El conseller ha insistit en què calia ''garantir massa crítica suficient'' per tal que l'acord fos estable i per això era important sumar Tàrrega i la Segarra tot i que a qui beneficiarà d'una manera molt clara serà a les poblacions de Montmaneu i Pujalt, i als 8 municipis de la Conca de Barberà.

Summary: Rull diu que l'acord per la portada d'aigua de Rialb ha estat possible gràcies a la ''responsabilitat'' del territori


La defensa de Jordi Turull i Josep Rull ha presentat davant del Tribunal Constitucional un recurs d'empara per demanar que els deixi en llibertat i també que insti el govern espanyol a publicar al DOGC el seu nomenament com a consellers del Govern. Fins al moment, sota el paraigua del 155, l'Estat no ha publicat aquests nomenaments, un pas necessari per a la presa de possessió dels consellers. El lletrat Jordi Pina considera que mantenir-los en presó preventiva i evitar que siguin consellers suposa diverses vulneracions de drets fonamentals com la llibertat, la participació en assumptes públics i l'accés a càrrecs públics, entre d'altres. Tots dos estan empresonats a Estremera des del passat 23 de març per ordre del jutge del Tribunal Suprem Pablo Llarena. El passat 17 de maig, la sala d'apel·lacions d'aquest mateix tribunal ja va denegar-los la llibertat. Aquesta setmana, a més, el jutge Llarena també resolt que no poden assistir a la presa de possessió, prevista inicialment per dimecres i que ha quedat ajornada sine  La defensa al·lega que recorre al TC un cop s'han esgotat prèviament tots els recursos judicials per demanar la llibertat de Rull i Turull i per això ja avança que no es pot considerar "prematura". També assegura que en els recursos anteriors al Suprem sempre s'ha invocat la mateixa vulneració de drets fonamentals i, en el cas de Turull, s'ha posat de manifest que se'l va empresonar enmig d'un procés d'elecció i que va ser una mesura per "evitar que fos president tot i tenir els seus drets polítics intactes". També denuncia que no hi ha "garanties processals" per a l'aplicació de la presó provisional. Per això, demana empara al TC i demana la "posada en llibertat immediata" de tots dos.  En l'escrit justifica, a més, "l'especial transcendència constitucional" del cas. Segons el lletrat, es compleix un dels supòsits per considerar-ho així, i és el fet que no existeixi jurisprudència anterior sobre un aspecte, fet que obliga el tribunal a posicionar-se.  Al recurs, Pina també assegura que el risc de fugida "no ha variat ni el més mínim" des de desembre de 2017 i també apunta que és "profundament injust" que aquells que han atès tots els requeriments judicials "paguin" per aquells que no ho han fet i són a l'estranger.  Sobre el risc de reiteració delictiva, l'advocat apunta que "crida poderosament l'atenció" que al desembre de 2017 –quan Llarena els va deixar en llibertat sota fiança- el jutge manifestés que concorre a les eleccions era "un fet que reduïa el risc de reiteració i fugida perquè suposava acatar la legalitat espanyola" però que, al març, aquest mateix argument s'hagi usat com a "factor de risc al març", quan van tornar a entrar a la presó.  Mesures cautelars per fer-los consellers En l'escrit, es sol·liciten mesures cautelars al TC per poder garantir els seus drets polítics. La seva defensa exposa que la presó provisional "està impedient" als demandant accedir al seu càrrec de conseller pel qual van designats el dia 19 pel president del Govern, Quim Torra.  És en aquest punt on es fa referència a la negativa del govern espanyol de publicar els nomenaments dels consellers al DOGC. "Es tracta d'una situació absolutament inaudita", alerta el recurs, que afegeix que no es tenen l'obligació legal de publicar les resolucions del president i que no ho estan fent per "consideracions estrictament polítiques". A més, afegeix que Turull i Rull gaudeixen de la presumpció d'innocència i tenen els drets polítics "intactes".  En conseqüència, sol·liciten al tribunal que "amb la màxima urgència possible" requereixi al govern espanyol per tal que publiqui al DOGC el nomenaments dels consellers i "remogui qualsevol obstacle que restringeixi o limiti el seu dret a accedir als càrrecs de consellers".   Pina demana, a més, al TC que resolgui "exactament amb la mateixa celeritat" la petició de mesures cautelars com en el cas del govern espanyol que va acudir al TC per evitar la investidura a distància de Carles Puigdemont com a candidat.

Summary: Turull i Rull demanen al TC que els deixi en llibertat i insti l'Estat a publicat al DOGC els seus nomenaments


Un metge i una infermera de la delegació de sanitaris cubans que van anar a treballar a Andorra el mes de març passat haurien desertat. Fonts de l'executiu del Principat han confirmat que aquestes dues persones no han tornat a l'hotel on estaven allotjades. De moment, no consta que hi hagi cap denúncia sobre la seva desaparició i es desconeix on poden haver marxat, tot i que s'assenyala que haurien pogut travessar la frontera en direcció a Espanya. La delegació, integrada per 39 professionals, va arribar al país per donar suport sanitari en un moment en què els equips mèdics es trobaven tensionats per la crisi del coronavirus. Una part d'aquesta ja havia tornat a casa, però encara queden 23 professionals que han de marxar a finals de mes.

Summary: Dos dels sanitaris cubans que estaven treballant a Andorra arran de la crisi del coronavirus podrien haver desertat


El Piromusical ha superat l’amenaça de pluja i ha posat un any més el punt i final a les festes de la Mercè. Unes 90.000 persones, segons dades de l’Institut de Cultura de Barcelona (ICUB), s’han aplegat a l’avinguda Maria Cristina per presenciar un espectacle de pirotècnia, llum i música que enguany ha homenatjat els 25 anys de la Marató de TV3 i el Club Súper 3, París –la ciutat convidada- i els recentment desapareguts David Bowie i Prince. Clàssics del príncep de Minneapolis com ‘Purple Rain’ i ‘Kiss’ s’han entrellaçat amb himnes del camaleó del Rock com ‘Life on Mars’ o ‘Let’s dance’. El xàfec de la tarda-vespre sobre la capital catalana ha obligat a cancel·lar però la ballada de sardanes a la plaça de Sant Jaume, el concert ‘Orquestra i Cor del Liceu’ al Moll de la Fusta i les activitats previstes al Palauet Albèniz. Paral·lelament, ha fet aturar temporalment els concerts a la Plaça de la Mercè, el concert ‘Festa llatina’ a la Fabra i Coats, i posposar mitja hora el Correfoc. La Mercè 2016 haurà comptat amb la participació de fins a 1,2 milions de persones durant els seus quatre dies de durada. El consistori barceloní ha volgut destacar el “gran civisme” amb què s’ha viscut la festa major i l’èxit del Parc de la Trinitat, que ha ajudat a descentralitzar les activitats culturals, musicals i artístiques.

Summary: El Piromusical supera l’amenaça de pluja, aplega 90.000 persones i tanca les festes de la Mercè


L’Ajuntament de Barcelona no es posicionarà respecte el referèndum anunciat pel Govern per l’1 d’octubre fins que no coneguin la proposta clara de l’executiu català, una postura que ja ha avançat l’ACN aquest dijous. El primer tinent d'alcalde de l’Ajuntament de Barcelona, Gerardo Pisarello, ha negat en roda de premsa, que l’Ajuntament estigui preparant un informe sobre les garanties que implica la proposta del Govern, perquè seria una irresponsabilitat manifestar-se en base ‘’al que sona’’.  ‘’No coneixem la proposta’’ ha afegit Pisarello, que ha assegurat que els ajuntaments, en general, només es podran pronunciar quan sàpiguen els detalls que s’han de fer públics el 4 de juliol.  Pisarello ha recordat que l’Ajuntament de Barcelona forma part del Pacte Nacional pel Referèndum,  on s’ha manifestat el seu compromís amb un referèndum ‘’efectiu’’ i ‘’amb garanties’’.

Summary: L’Ajuntament de Barcelona no es pronunciarà respecte el referèndum fins conèixer l’aposta concreta del Govern


ERC ha ofert aquest dimarts a BComú un govern "exclusiu", "proporcional" i "generós" a Barcelona. Ho ha explicat el portaveu de l'equip negociador d'ERC, Jordi Coronas, després d'una hora de reunió en una sala de l'Ajuntament amb l'equip negociador dels comuns. Coronas ha defensat la proposta feta a BComú com "l'únic acord possible" després que hagi considerat que la negativa de l'alcaldable del PSC, Jaume Collboni, a reunir-se amb el candidat d'ERC, Ernest Maragall, ha mostrat la inviabilitat d'un govern tripartit. En la segona trobada entre les dues formacions, Coronas ha dit que no s'ha abordat qui seria l'alcalde, però ha apel·lat a la "legitimitat" que tenen els republicans per haver estat la candidatura més votada.

Summary: ERC ofereix a BComú un govern "proporcional" i defensa l'acord entre republicans i comuns com "l'únic possible"


Als seus gairebé 72 anys i amb més de mig segle de trajectòria musical, Van Morrison no perd els costums. Seriós i circumspecte com sempre, el 'lleó de Belfast' ha obert el concert d'aquest dissabte al Primavera Sound amb tot un clàssic: 'It's too late'. A partir d'aquí, ha començat un concert on no hi han faltat els seus grans èxits. Incombustible i en plena forma, el llegendari Van Morrison ha presentat al Primavera Sound el seu darrer àlbum 'Keep Me Singing', de títol revelador, ja que significa 'mantenint-me cantant'. Amb un dels plats forts d'aquesta edició, el Primavera Sound tanca la seva programació central al Fòrum de Barcelona.

Summary: Un incombustible Van Morrison presenta al Primavera Sound el seu darrer àlbum 'Keep Me Singing'


La líder dels comuns i alcaldessa de Barcelona, Ada Colau, ha acusat als partits independentistes de "cometre els mateixos errors" que la dreta espanyola quan confonien "el govern de l'Estat i Espanya". Segons la líder dels comuns, aquestes acusacions són similars a les dretes espanyoles "quan parlaven de Catalunya com una terra de terroristes". Colau creu que l'error és entendre els dos territoris "com un tot", descuidant que "Espanya és plural i diversa", igual que Catalunya. Per altra banda, l'alcaldessa també ha qualificat la convocatòria d'eleccions com una "grandíssima irresponsabilitat" de Pedro Sànchez, perquè "ja havíem votat". La líder dels comuns i alcaldessa de Barcelona, Ada Colau, ha afirmat que li "fereix l'ànima" quan els partits independentistes parlen d'Espanya "com un lloc feixista" perquè creu que és un país "plural" on també "hi ha famílies amb avantpassats a les cunetes i gent compromesa amb els drets socials". Per això, Colau ha retret a les formacions sobiranistes haver comès "els mateixos errors" que la dreta espanyola quan han parlat d'Espanya "com un tot", confonent "el govern de l'Estat i Espanya". En aquest sentit, ha recordat que formacions com Ciutadans o el Partit Popular han parlat de Catalunya "com una terra de terroristes" i, segons la líder dels comuns són discursos "inadmissibles". La líder dels comuns ha fet aquestes declaracions aquest dimarts en un acte al Centre Cívic de Can Ninetes de Girona. En ell, Colau també ha proposat abandonar la "política de trinxeres" per apostar per una política de "diàleg". En aquesta mateixa línia, la candidata al Congrés per Girona, Laura López, també ha demanat fer propostes "en positiu". López ha indicat que aquest missatge és important que tingui una "veu gironina" i per això ha demanat la confiança als seus votants. "Ens van faltar 900 vots en les anteriors eleccions", ha afegit López, per això creu que cal mobilitzar més que mai el votant dels comuns per recuperar el diputat gironí. Ada Colau també ha centrat les mirades en les previsions favorables per ERC. L'alcaldessa de Barcelona ha avisat que cal que "la política sigui útil" i per això creu que "Unidas Podemos serà l'únic partit" amb les "aliances a l'Estat per determinar un govern progressista". "El resultat d’En Comú Podem serà més decisiu pel futur de Catalunya que el d’ERC”, ha reblat l'alcaldessa.   Lluch aposta per l'indult dels presos Per la seva banda, la candidata al Senat d'En Comú Podem ha recordat que la seva formació és l'única que pot "pressionar per l'indult" dels presos independentistes. Lluch creu que amb el seu alliberament es recuperarà "la normalitat del país" i ha afirmat que "ara mateix no estem en igualtat de condicions".  Segons Lluch aquest ha de ser el primer punt per resoldre el conflicte català i que caldrà tractar-ho en una "taula de diàleg". La candidata ha avançat que la seva proposta de taula necessitarà "molta generositat i empatia" per totes les parts implicades. A més, Lluch també ha apuntat en convidar-hi "no només els partits polítics", sinó també altres "elements polítics". La segona part d'aquesta taula ha de passar per "parlar de solucions" i aquesta caldrà acabar-la amb una votació. "Votar no és sempre la solució, però sí que cal votar la solució", ha reblat Lluch. Les eleccions, una "grandíssima irresponsabilitat" Ada Colau també ha qualificat la convocatòria d'eleccions com una "grandíssima irresponsabilitat" per part de Pedro Sànchez. La batllessa de Barcelona ha afirmat que "ja havíem votat" però el líder del PSOE es va veure "confiat" amb els resultats d'"unes enquestes que no contemplaven la reacció a la sentència" de l'1-O.

Summary: Colau acusa els partits independentistes de "cometre els mateixos errors" que la dreta espanyola


Un ciclista ha mort atropellat aquest dimarts al matí a l'N-II a Mataró, segons ha informat el Servei Català de Trànsit. L'accident s'ha produït poc després de les set del matí a l'altura del quilòmetre 649. En l'atropellament s'hi han vist implicats un turisme i un autobús. Com a conseqüència, s'ha hagut de tallar la via en sentit sud i es fan desviaments per la C-32, segons el Servei Català de Trànsit. Fins al lloc s'hi ha desplaçat sis patrulles dels Mossos d'Esquadra i dues ambulàncies.

Summary: Un ciclista mor atropellat a l'N-II a Mataró


Els populars presentaran mocions a tots els consistoris per conèixer quant els deu el Govern ACN Barcelona.-El PPC ha presentat una moció a la Diputació de Barcelona per reclamar-li que exigeixi a la Generalitat que pagui el deute pendent amb els ajuntaments. "La Diputació ha d'estar al costat dels ajuntaments davant de qualsevol administració que els menystingui", ha argumentat el portaveu popular, Ramón Riera, que ha explicat que presentaran mocions a tots els consistoris per conèixer quant els deu el Govern. Riera ha reclamat que "es deixin d'utilitzar les corporacions provincials i altres corporacions locals com a finançadors de les pròpies responsabilitats de la Generalitat".  El grup popular ha demanat que els pressupostos incloguin de manera específica un finançament suficient dels serveis públics que presten els ajuntaments i ens locals i que són responsabilitat de la pròpia Generalitat.

Summary: El PPC reclama a la Diputació de Barcelona que exigeixi a la Generalitat que pagui el  deute pendent amb els ajuntaments


La Marató de TV3 i Catalunya Ràdio ha estat reconeguda amb un Premi MediaLover en la categoria de Responsabilitat social. Els MediaLover són uns guardons impulsats des d’Infoperiodistas i Guia de Mitjans Digitals per reconèixer els mitjans de comunicació. Les principals marques periodístiques han participat en aquesta primera edició, en què optaven als reconeixements més de 350 mitjans entre premsa, revistes, digitals, blogs, ràdios i televisió. El jurat va mirar 88 peces finalistes de les 375 preinscripcions rebudes. En 25 anys, La Marató de TV3 i Catalunya Ràdio ha recaptat més de 163 milions d’euros i ha impulsat 757 projectes de recerca científica desenvolupats en diversos centres hospitalaris i universitaris. Uns 7.000 investigadors s’han beneficiat directament del suport econòmic per continuar portant a terme els seus treballs d’investigació. A més, ha contribuït a generar 377 llocs de treball i a la consolidació d’equips de recerca biomèdica reputats.  La convocatòria de projectes de recerca promoguda per la Fundació representa una de les cites professionals que generen més expectatives entre la comunitat científica i és considerada una de les més ben posicionades del sector. Aquesta tasca ingent que s’activa anualment s’ha consolidat com la gran festa de la solidaritat a Catalunya i se situa al mateix nivell de les maratons internacionals més exitoses. Els Premis MediaLover premien les iniciatives editorials en el món de la informació periodística. L'origen és valorar l'esforç dels editors en imaginació i creativitat per atreure i fidelitzar l'audiència.

Summary: Premi MediaLover 2017 per a La Marató


El Banc d’Espanya considera que l’actuació de l’entitat en el procés de constitució i recapitalització de BFA-Bankia es va ajustar “en tot moment” al compliment de la normativa, a la “defensa de l’estabilitat financera” i a “l’interès general”. La Comissió Executiva de l’ens ha acceptat aquest dimarts les renúncies del director general de Supervisió, Mariano Herrera García Canturri; el director general adjunt de Supervisió, Pedro Comín Rodríguez, i el director del Departament d’Inspecció IV, Pedro González González, investigats per l’Audiència Nacional per la sortida a borsa de Bankia. L’entitat ha agraït als dimissionaris els serveis prestat i ha manifestat en un comunicat la confiança “plena” en ells.  D’altra banda, el Banc d’Espanya confia “plenament” que les actuacions judicials permetran esclarir els dubtes sobre l’actuació de l’entitat en el procés de constitució i recapitalització de BFA-Bankia.

Summary: El Banc d’Espanya considera que la seva actuació en la sortida de Bankia a borsa es va ajustar a la llei


L'Ajuntament de Vilanova i la Geltrú ha acordat gastar uns 2 milions d'euros per garantir el dinamisme econòmic del teixit empresarial de la capital del Garraf. Aquesta mesura, que pretén pal·liar les conseqüències de la crisi per la covid-19 en el teixit econòmic i empresarial i contribuir a reactivar l'activitat a la ciutat, contempla tant ajuts directes a les empreses com bonificacions, i serà compatible amb el fet de percebre subvencions provinents d'altres administracions. Un milió d'euros és per bonificar fiscalment les empreses en el pagament de taxes, i l'altre serà per ajudes directes al manteniment dels llocs de treball. Aquest acord del govern municipal es va transmetre ahir als representants de les principals entitats econòmiques de la ciutat, que conformen el Clúster de Desenvolupament Econòmic de Vilanova (Estació Nàutica, Viu Comerç i Gremi d'Hostaleria), així com també a la Federació Empresarial del Gran Penedès. D'aquesta manera, s'atén la demanda expressada per aquestes entitats, amb les quals es continua treballant en el desenvolupament del Pla de dinamització econòmica per impulsar la generació d'activitat davant la crisi. La regidora d'Intervenció i Tresoreria, Empresa i Innovació, Conxi Martínez, ha expressat el “reconeixement  del govern municipal al valor i la importància del teixit empresarial, que és en definitiva qui pot garantir el dinamisme econòmic de la ciutat i del territori". En aquest sentit, ha manifestat que el govern veu "necessari dotar d'una partida extraordinària, quantificada en 1 milió d'euros més, per complementar l'aportació econòmica que es va preveure per a les bonificacions fiscals, amb l'objectiu de mantenir llocs de treball i facilitar l'activitat econòmica local”. Conxi Martínez ha explicat que la bonificació fiscal aplicada correspon a un 35% de la taxa de terrasses i de la taxa de brossa industrial, mesures que ja s'havien anunciat dies enrere. Segons la regidora, el govern municipal vol donar suport a les empreses, professionals i autònoms davant la crisi provocada per la covid-19, que ha tingut com a conseqüència principal que moltes empreses s'hagin vist obligades a aturar la seva activitat. En alguns casos, sense haver aturat l'activitat, han vist disminuir dràsticament els seus ingressos. Martínez afirma que “és bàsic, per mantenir el dinamisme de Vilanova, i pel benestar de la ciutadania, disposar de locals comercials, de serveis, d'espais actius econòmicament; es vol evitar, mitjançant l'atorgament d'aquests ajuts, l'increment de locals buits, el tancament de negocis i la destrucció de llocs de treball”. Publicació de bases per accedir als ajuts directes Les bases per accedir a aquesta línia d'ajut extraordinari d'1 milió d'euros es publicarà la setmana vinent. El requisit imprescindible és que la persona sol·licitant ha de tenir la seva activitat empresarial a la capital del Garraf. El consistori ha intensificat en els darrers dos mesos les reunions amb el teixit empresarial. En aquest sentit, la regidora d'Empresa i Hisenda ha manifestat que “aquestes reunions permeten conèixer la realitat diària" i el govern municipal es posa a la seva disposició per ajudar-los en tot el que estigui a les seves mans. Així mateix, ha afegit que seguiran "treballant de manera insistent per tal que les administracions superiors facilitin més ajudes directes als sectors afectats o als ajuntaments”, i exigint que els recursos econòmics supramunicipals arribin de forma ràpida al destinataris finals. Finalment, la regidora ha informat que el govern municipal continuarà exigint poder disposar del 50% del superàvit de l'exercici anterior per destinar-lo a ajuts socials i per reactivar l'economia local. Cal tenir en compte que l'Ajuntament de Vilanova també ha posat en marxa, a banda d'aquestes mesures adreçades al sector econòmic, altres ajuts destinats al conjunt de la ciutadania i també a col·lectius i persones vulnerables, com l'ajornament de quotes escolars, línies d'ajut al pagament del lloguer i ajornament de taxes i impostos municipals.

Summary: L'Ajuntament de Vilanova i la Geltrú aprova destinar 2 MEUR per reactivar l'economia de la ciutat


La 12a edició del Banc Sabadell Vijazz Penedès ha reunit aquest cap de setmana més de 55.000 persones, segons ha fet públic l’organització aquest dilluns, igualant així les xifres del 2017. Pel que fa a les activitats, s’han venut el 95% dels tiquets de degustació i el 100% dels dinars programats i dels tastos especials. El director musical Pere Pons ha posat en valor el prestigi i el reconeixement internacional dels músics que han format part del cartell d’enguany, destacant que Charles Lloyd, Ron Carter i Avishai Cohen “són referents del jazz internacional i el Vijazz Penedès ha estat l’única ocasió de veure’ls en directe a Catalunya”.   Al seu torn, el president de Tastavins Penedès, Joan Tarrada, ha donat per tancada l’última edició al capdavant del festival ressaltant que “el jazz, una música plena de matisos, i el vi, també un producte d’alta qualitat i amb moltes subtileses, han tornat a demostrar que mariden perfectament, i el públic ha ho ha posat en valor omplint el centre de la ciutat”.

Summary: El 12è Vijazz Penedès consolida els 55.000 visitants de l’anterior edició